b'\n_START_ARTICLE_\nJonas Markelevi\xc4\x8dius\n_START_PARAGRAPH_\nJonas Markelevi\xc4\x8dius (g. 1951 m. rugpj\xc5\xab\xc4\x8dio 4 d. Li\xc5\xa1kiavoje) \xe2\x80\x93 Lietuvos ekonomistas, statistikas, socialini\xc5\xb3 moksl\xc5\xb3 daktaras.\n_START_SECTION_\nBiografija\n_START_PARAGRAPH_\n1974 m. baig\xc4\x97 Vilniaus universiteto ekonomin\xc4\x97s kibernetikos ir finans\xc5\xb3 fakultet\xc4\x85. 1982 m. ekonomikos moksl\xc5\xb3 kandidatas._NEWLINE_Nuo 1974 m. Vilniaus universiteto d\xc4\x97stytojas, 1984\xe2\x80\x931989 m. Statistikos katedros ved\xc4\x97jas; nuo 1984 m. docentas. Nuo 1996 m. Statistikos departamento prie Lietuvos Respublikos Vyriausyb\xc4\x97s direktoriaus pavaduotojas, nuo 1998 m. generalinio direktoriaus pavaduotojas, nuo 2010 m. sausio 26 d. generalinis direktorius. Sta\xc5\xbeavo 1994 m. Vokietijoje, 1995 m. Austrijoje, 2004 m. Olandijoje. Nuo 2004 m. Europos Komisijos statistikos tarnybos \xe2\x80\x9eEurostat\xe2\x80\x9c Pinig\xc5\xb3, finans\xc5\xb3 ir mok\xc4\x97jim\xc5\xb3 balans\xc5\xb3 statistikos komiteto narys. Nuo 2005 m. Lietuvos atstovas Europos oficialios statistikos tyrim\xc5\xb3 programos darbo grup\xc4\x97je. 2006 m. ir 2008 m. leidinio \xe2\x80\x9eLietuvos region\xc5\xb3 portretas\xe2\x80\x9c red. kolegijos pirmininkas.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 darb\xc5\xb3 pagrindin\xc4\x97 kryptys \xe2\x80\x93 statistini\xc5\xb3 metod\xc5\xb3 taikymas oficialioje statistikoje, makroekonomin\xc4\x97 statistika, statistin\xc4\x97 analiz\xc4\x97. Paskelb\xc4\x97 daugiau kaip 60 mokslini\xc5\xb3 straipsni\xc5\xb3. Vadovavo adaptuojant Lietuvoje tarptautinius statistinius klasifikatorius (NACE, CPA, PRODCOM, ISCO, ISCED ir kitus), vadovauja inventorizuojant oficial\xc5\xb3 statistikos terminyn\xc4\x85.'